sklep I U 1464/2012
Sodna praksa Upravnega sodišča, 2012-10-30

upravni spor - tožba v upravnem sporu - rok za vložitev tožbe - pravočasnost tožbe - fikcija vročitve

Sodišče na podlagi povratnice o vročitvi izpodbijane odločbe tožniku ugotavlja, da je bil 17. 8. 2012 obveščen o prispelem pismu, tako da je 15-dnevni rok za prevzem pošiljke začel teči naslednji dan, to je 18. 8., in se iztekel 1. 9. 2012. Čeprav je bila sobota, je splošno znano, da pošte v Sloveniji delajo tudi na ta dan, zato tudi v tem pogledu ni bilo ovire za dvig odločbe. Ker je navedenega dne nastopila fikcija, da je bila izpodbijana odločba, s katero je bil upravni postopek končan, vročena tožniku, je naslednji dan, to je 2. 9. 2012, začel teči 30-dnevni rok za vložitev tožbe v upravnem sporu.

Tožnik je pri tem sodišču 3. 10. 2012 vložil tožbo, s katero izpodbija odločbo organa za brezplačno pravno pomoč (BPP) Okrožnega sodišča v Krškem št. Bpp 254/2012-7 z dne 26. 7. 2012. Navedeno odločbo je priložil tožbi, iz nje pa izhaja, da je organ z njo zavrnil tožnikovo prošnjo za dodelitev BPP, vloženo 31. 5. 2012.

Po prvem odstavku 28. člena Zakona o upravnem sporu (v nadaljevanju ZUS-1) je treba tožbo vložiti v 30 dneh od vročitve upravnega akta, s katerim je bil končan postopek.

Iz predloženih upravnih spisov je razvidno, da je bila tožniku izpodbijana odločba vročena na podlagi tretjega in četrtega odstavka 87. člena Zakona o splošnem upravnem postopku (v nadaljevanju ZUP).

Tretji odstavek navedenega člena določa, da pusti vročevalec v primeru, ko ni mogoče opraviti osebne vročitve, v hišnem predalčniku, na vratih stanovanja, poslovnega prostora ali delavnice, pisno sporočilo. V njem navede, kje se dokument nahaja in da ga mora naslovnik prevzeti v 15 dneh. Če dokumenta v tem roku ne prevzame, po četrtem odstavku istega člena velja, da je vročitev opravljena z dnem preteka tega roka in da vročevalec po preteku roka pusti dokument v naslovnikovem hišnem predalčniku. Iz navedenega izhaja, da v primeru, ko stranka v 15-dnevnem roku ne prevzame dokumenta, vročitev velja za opravljeno 15. dan in ne morebiti naslednji dan po preteku omenjenega roka, in da vročevalec pusti pisanje v hišnem nabiralniku po poteku tega roka. To pomeni, da za tek roka za vložitev tožbe v upravnem sporu ni pomembno, kdaj je bil dokument puščen v naslovnikovem hišnem predalčniku.

Sodišče na podlagi povratnice o vročitvi izpodbijane odločbe tožniku ugotavlja, da je bil 17. 8. 2012 obveščen o prispelem pismu, tako da je 15-dnevni rok za prevzem pošiljke začel teči naslednji dan, to je 18. 8., in se iztekel 1. 9. 2012. Čeprav je bila sobota, je splošno znano, da pošte v Sloveniji delajo tudi na ta dan, zato tudi v tem pogledu ni bilo ovire za dvig odločbe. Ker je navedenega dne nastopila fikcija, da je bila izpodbijana odločba, s katero je bil upravni postopek končan, vročena tožniku, je naslednji dan, to je 2. 9. 2012, začel teči 30-dnevni rok za vložitev tožbe v upravnem sporu. Ta se je iztekel 1. 10. 2012.

Ker je bila tožba, ki je bila sodišču poslana priporočeno po pošti 3. 10. 2012, vložena po poteku zakonskega roka, jo je sodišče na podlagi 2. točke prvega odstavka 36. člena  ZUS-1 kot prepozno zavrglo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.